Budstikka

***Budstikka*** (fram til 2004 ***Asker og Bærums Budstikke***) er et mediehus som leverer nyheter på budstikka.no løpende og i papiravis mandag til lørdag i Sandvika i Bærum (Billingstad i Asker fram til 2025). Avisen er lokalavis for Asker og Bærum kommuner i Akershus. Fra 1. mai 2024 reduseres antall papiraviser i uken til tre, tirsdag, torsdag og lørdag, ifølge budstikka.no 15. februar 2024. E-avisen vil fortsatt komme seks dager i uken.

## Historikk
Avisen ble grunnlagt i 1898 av boktrykker og redaktør Jørgen Kanitz. Den redaksjonelle profilen er «uavhengig konservativ».

I 2001 planla avisselskapet å etablere en ny ukentlig riksdekkende sportsavis, men disse planene ble senere lagt bort. Fra januar 2006 utga Budstikka media også gratisavisen *Ikke Stikka*. Denne ble avviklet i 2007.

Avisen la om til tabloidformat 1. mars 2002 og byttet høsten 2004 navn til *Budstikka*. Lørdagsavisen kom ut første gang 17. februar 1996, som tabloid i tre utgaver, Asker og vestre og østre Bærum.

Avisen kaller seg selv for Norges største lokalavis. Utgiverselskapet heter fortsatt *Asker og Bærums Budstikke* ASA. Selskapet er nå organisert som konsern og utgir foruten papiravisen, nettutgaven *Budstikka.no*. Lokal-TV-stasjonen *TV.Budstikka* ble lagt ned 31. desember 2009.

Mediebedriftenes Landsforening kåret *budstikka.no* til «Årets lokale nettsted» for 2007 og 2008.

13. januar 2011 lanserte Budstikka sitt lokalleksikon – ABleksikon.no som en lokalwiki. Grunnlaget for leksikonet er i stor grad hentet fra Budstikkas store Asker og Bærums leksikon som ble utgitt på Kunnskapsforlaget i 2008.

Budstikka gikk inn på eiersiden av Tjenestetorget i mai 2010, og ble i 2013 heleid av Budstikka. Dette er et nettsted der man kan innhente tilbud på ulike tjenester som forsikringer, eiendomsmeglere og varmepumper.

I oktober 2015 lanserte Budstikka nettstedet *[[Botrend.no]]* - et nettsted om boligmarkedet, arkitektur, interiør og design. Nettstedet tar utgangspunkt i Asker og Bærum, men har også innhold fra andre deler av landet. Botrend er et nettsted for betalt innhold fra Budstikka Media som blir levert og driftet av digitalbyrået B17.

I 2016 gikk Budstikka også inn på eiersiden av Anbudstorget.no som er et nettsted der man kan innhente tilbud på ulike håndverkertjenester.

Mediebedriftenes Landsforening kåret Budstikka til Årets mediehus 2019. I juryens begrunnelse het det:

«Årets mediehus står på en stødig journalistisk grunnmur, er hardtarbeidende, tøff og leken.  Mediehuset har en imponerende nærhet til sine brukere, og har gjennomført et stort teknologiskifte som har vært både tids- og kostnadsbesparende. De siste årene har de utviklet seg mye og tatt stadig større skritt i å bli et helstøpt mediehus. De løfter debatt og kommentarjournalistikken, tar tydelige standpunkt og spiller opp til best mulig opplyst nærmiljødebatt. Mediehuset har et imponerende nyhetstrøkk og har en stolthet i å være lokal og selvproduserende.  Når terroren treffer på hjemmebane navigerer mediehuset sobert og stødig i et krevende landskap. Årets mediehus er et helstøpt lokalt mediehus.» 
I samme kåring fikk avisen også prisene Årets lokale sportsdekning for artikkelserien «Fluorbruk i skisporten» samt Årets lokale nyhetsdekning for «Manshaus - den greie gutten».

I desember 2020 ble Budstikka kjøpt av Amedia i en avtale verdt 130 millioner kroner.

Den 26. mars 2021 hadde Budstikka for første gang flere digitale abonnementer enn avisabonnementer. Det vil si 10.732 digitale og 10.731 papirabonnementer.

## Redaktører
* Jørgen Chr. Kanitz 1898–1913
* Chr. Sangesland 1913–1915
* Audun Hjermann 1913–1917
* Anton B. Onstad 1917–1918
* Johs. Løken 1918–1958
* A. Arthur Herstrøm 1958–1961
* Rolf Kluge 1961–1991
* Andreas Gjølme 1991–2013
* Kjersti Sortland 2013–2021
* Karianne Steinsland 2022₋2023
* Anniken Renslo Sandvik 2024-

## Opplag
Bekreftede netto opplagstall fra Mediebedriftenes Landsforening:

## Se også
* Budstikkas revypris

## Referanser




## Eksterne lenker
* 
*